Notum sit omnibus presentibus et futuris quod ego Yterius, dominus de Tociaco et Baiserna, pro anniversario patris mei, et pro animabus omnium antecessorum meorum ut requiem habeant sempiternam, et pro me ipso et matre mea, et fratribus meis, et omnibus amicis meis viventibus quacunque sit, transeamus per bona temporalia ut non admittamur eterna, laudo et concedo, in perpetuum, donum seu elemosinam quam fecit Raynaldus, cognomento Caprarius, fratribus Regniaci, videlicet de terra plana quam habebat ou Bruau citra Choram, et costa nemorosa sita super fluvium Chore, desuper abbatiam Regniaci, cum tota justicia, sicut clauditur hiis terminis: videlicet a petraria Rubea usque ad terram dou Rovre que fuit Ascelini de Castro-Censurii, domini de Meriaco. Concessi eciam ipsis omnes aisencias pascuarum sine dampno segetum et pratorum; quod si forte deprensa fuerint animalia eorum in aliquo manifesto forefacto, reddito tantummodo capitali, liberi erunt et immunes ab omni alia emenda. Et ob hoc habui, de beneficio Regniaci, quinquaginta libras. Hoc eciam laudaverunt fratres mei Ansericus et Narjotus. Actum, anno incarnati Verbi Mº CCº primo.